Mitjançant la Llei 8/1983, de 18 d'abril, de centres docents experimentals, es van crear els centres classificats de pràctiques, per tal d'atendre el professorat en formació de les escoles i facultats universitàries.
La Llei 8/1983 esmentada, en referir-se als centres classificats de pràctiques, preveu a l'article 14 que els centres annexos als centres de formació del professorat (escoles i facultats universitàries) són centres de règim especial destinats a les pràctiques del professorat en els quals es poden dur a terme experiències i investigacions psicopedagògiques i didàctiques.
Així mateix, s'estableix que l'Administració ha de regular el marc jurídic d'aquests centres i els criteris específics per a l'accés del professorat.
El desplegament de la Llei esmentada es va dur a terme mitjançant el Decret 268/1985, de 29 d'agost, pel qual es regula la classificació i funcionament dels centres classificats de pràctiques, i pel Decret 409/1988, de 27 de desembre, pel qual es regula el marc jurídic i s'estableixen els criteris específics per a la provisió de places de professorat dels centres annexos als centres de formació del professorat.
La funció dels centres classificats de pràctiques ha anat evolucionant sobretot per dues circumstàncies; d'una banda per l'extensió de la possibilitat d'efectuar les pràctiques de formació del professorat en la totalitat dels centres docents i, de l'altra, pel desenvolupament dels plans de formació del professorat, especialment des de l'any 1989 en què es va crear la Subdirecció General de Formació Permanent de la Direcció General d'Ordenació i Innovació Educativa del Departament d'Ensenyament.
Alguns dels elements que formen part de les innovacions i experiències en els centres docents públics es troben ara regulats en el marc dels plans estratègics, d'acord amb el que estableix el Decret 132/2001, de 29 de maig, pel qual es regulen els plans estratègics dels centres docents sostinguts amb fons públics.
En aquest sentit el Decret 200/2001, de 10 de juliol, va suprimir la qualificació com a centre docent experimental de règim especial de diversos centres.
Per tot el que s'ha exposat, cal concloure que la singularitat inicial de les escoles annexes s'ha anat transformant i s'han estès al conjunt dels serveis del sistema educatiu les finalitats específiques que en el seu moment van propiciar-ne la creació, per aquest motiu convé ajustar la situació d'aquestes escoles a la planificació ordinària dels centres.
L'acabament de la classificació de tots els centres classificats de pràctiques, juntament amb les consideracions fetes ens duu, congruentment, a la derogació dels decrets 268/1985, de 29 d'agost i 409/1988, de 27 de desembre, abans esmentats.
Finalment, cal preveure que la provisió de les places docents vacants d'aquests centres es faci progressivament per tal de possibilitar l'accés mitjançant concurs ordinari, alhora que es facilita la continuïtat del projecte educatiu del centre.
En virtut d'això, a proposta de la consellera d'Ensenyament, d'acord amb el dictamen del Consell Escolar de Catalunya, i amb la deliberació prèvia del Govern,
Mantindran el reconeixement com a centres classificats de pràctiques fins a la fi del curs 2001-2002 els centres d'educació infantil i primària (CEIP) següents: CEIP N-I Pràctiques, codi 08002061, de Barcelona; CEIP N-II Pràctiques, codi 08002058, de Barcelona; CEIP Escola Bellaterra, codi 08039896, de Cerdanyola del Vallès; CEIP Joan Puigbert, codi 17001449, de Girona; CEIP Pràctiques I, codi 25002672 de Lleida; CEIP Pràctiques II, codi 25008212, de Lleida i CEIP de Pràctiques, codi 43003690, de Tarragona.
A partir del curs 2002-2003 els llocs de treball vacants dels centres esmentats a l'article 1 corresponents al cos de mestres es proveiran progressivament mitjançant el concurs general de trasllats.
—1 Es deroguen les disposicions reglamentàries següents:
Decret 268/1985, de 29 d'agost, pel qual es regula la classificació i el funcionament dels centres classificats de pràctiques.
Decret 409/1988, de 27 de desembre, pel qual es regula el marc jurídic i s'estableixen els criteris específics per a la provisió de places del professorat dels centres annexos als centres de formació del professorat.
—2 Les derogacions normatives recollides a l'apartat 1 entren en vigor en data 22 de juny de 2002, un cop finalitzat el curs escolar 2001-2002.
Aquest Decret entrarà en vigor l'endemà de la seva publicació al Diari Oficial de la Generalitat de Catalunya.